
ŠIAULIŲ MIESTO SAVIVALDYBĖS ADMINISTRACIJOS
SVEIKATOS SKYRIUS

SPRENDIMAS
DĖL ŠIAULIŲ MIESTO SAVIVALDYBĖS TARYBOS 2020 M. RUGSĖJO 3 D. SPRENDIMO NR. T-332 „DĖL SVEIKATOS PRIEŽIŪROS ĮSTAIGOS PASKYRIMO TEIKTI PIRMINIO LYGIO ASMENS SVEIKATOS PRIEŽIŪROS PASLAUGAS” PAKEITIMO

AIŠKINAMASIS RAŠTAS

2025 m. rugsėjo 10 d.
Šiauliai

Parengto sprendimo projekto tikslai ir uždaviniai. 
Sprendimo projekto tikslas – pakeisti Šiaulių miesto savivaldybės tarybos 2020 m. rugsėjo 3 d. sprendimą Nr. T-332 „Dėl sveikatos priežiūros įstaigos paskyrimo teikti pirminio lygio asmens sveikatos priežiūros paslaugas“.
Dabartinis sprendimo projekte aptariamų klausimų reguliavimas.
Lietuvos Respublikos bausmių vykdymo kodekso 90 straipsnis numato, kad asmens sveikatos priežiūros paslaugos arešto ir laisvės atėmimo bausmes uždaro ir pusiau atviro tipo bausmės atlikimo vietose atliekantiems nuteistiesiems, taip pat atviro tipo bausmės atlikimo vietose laikomiems nuteistiesiems, atliekantiems šio kodekso 79 straipsnio 2 dalyje nurodytą drausminę nuobaudą, teikiamos sveikatos apsaugos ministro ir teisingumo ministro nustatyta tvarka. Pažymėtina, kad nuteistiesiems pirminio lygio ambulatorinės asmens sveikatos priežiūros paslaugos teikiamos jų bausmės atlikimo vietose, o šias paslaugas teikia laisvės atėmimo vietų įstaigos (toliau – LAVĮ) asmens sveikatos priežiūros padaliniai. LAVL asmens sveikatos priežiūros skyriaus padalinyje, esančiame Šiaulių tardymo izoliatoriuje, praktikoje pasitaiko atvejų (pavyzdžiui, sveikatos priežiūros specialisto laikinas nedarbingumas, atostogos ir pan.), kai minėtos paslaugos tampa laikinai neprieinamos. Atsižvelgiant į tai, šiais retais atvejais galėtų būti pasitelkiami artimiausiose viešosiose asmens sveikatos priežiūros įstaigose dirbantys sveikatos priežiūros specialistai.
Šiaulių miesto savivaldybės tarybos 2020 m. rugsėjo 3 d. sprendimu Nr. T-332 „Dėl sveikatos priežiūros įstaigos paskyrimo teikti pirminio lygio asmens sveikatos priežiūros paslaugas“ paskirta viešoji įstaiga Dainų pirminės sveikatos priežiūros centras teikti pirminio lygio (ambulatorines) asmens sveikatos priežiūros paslaugas LAVĮ asmens sveikatos priežiūros skyriaus padalinyje, esančiame Šiaulių tardymo izoliatoriuje, adresu Trakų g. 10, Šiauliai.
Sprendimo projekte numatytos naujos teisinio reglamentavimo nuostatos.
2025-09-03 Dainų pirminės sveikatos priežiūros centras kreipėsi raštu Nr. S-1.16-555 „Dėl informacijos pateikimo“ į Šiaulių miesto savivaldybės administraciją, prašydamas sveikatos paslaugų teikimo LAVĮ funkciją perduoti kitai gydymo įstaigai dėl vykdomų įsipareigojimų teikiant Skubios medicinos pagalbos kabineto paslaugas ir sveikatos specialistų trūkumą. 
Lietuvos Respublikos bausmių vykdymo kodekso 90 straipsnio 3 dalimi reglamentuota, kad savivaldybės, kurios teritorijoje yra bausmės atlikimo vieta, taryba paskiria konkrečią pirminio lygio ambulatorines asmens sveikatos priežiūros paslaugas teiksiančią sveikatos priežiūros įstaigą, kuri užtikrins asmens sveikatos priežiūros paslaugų teikimą nuteistiesiems pagal su LAVĮ sudarytą sutartį.
Lietuvos Respublikos sveikatos priežiūros įstaigų įstatymo 45 straipsnio 2 ir 3 dalyje taip pat numatyta, kad savivaldybės asmens sveikatos priežiūros įstaiga, teikianti pirminio lygio ambulatorines asmens sveikatos priežiūros paslaugas, Lietuvos Respublikos bausmių vykdymo kodekso ir Lietuvos Respublikos suėmimo vykdymo įstatymo nustatytais atvejais sudaro sutartis su laisvės atėmimo vietų įstaiga dėl pirminio lygio ambulatorinių asmens sveikatos priežiūros paslaugų teikimo suimtiesiems ir arešto bei laisvės atėmimo bausmes uždaro ir pusiau atviro tipo bausmės atlikimo vietose atliekantiems nuteistiesiems, taip pat atviro tipo bausmės atlikimo vietose laikomiems nuteistiesiems. Tipinę šios sutarties formą tvirtina sveikatos apsaugos ministras ir teisingumo ministras. Už paslaugas jas suteikusioms savivaldybių asmens sveikatos priežiūros įstaigoms LAVĮ sumoka pagal sveikatos apsaugos ministro ir teisingumo ministro nustatytus paslaugų įkainius ir mokėjimo tvarką.
Priėmus sprendimą, galimos pasekmės.  
Pasekmės teigiamos. Pirminio lygio (ambulatorines) asmens sveikatos priežiūros paslaugas LAVĮ Pirminės asmens sveikatos priežiūros skyriaus padalinyje, esančiame Šiaulių tardymo izoliatoriuje, teiks viešoji įstaiga Šiaulių centro poliklinika.
Priėmus sprendimą, keičiami ar pripažįstami negaliojančiais teisės aktai.
Priėmus sprendimą, teisės aktai nebus keičiami ar pripažįstami negaliojančiais.
Sprendimui įgyvendinti reikalingi priimti papildomi teisės aktai.
Sprendimui įgyvendinti nereikės priimti papildomų teisės aktų. 
Sprendimui įgyvendinti reikalingos lėšos.
Lėšų poreikio nėra. 
Sprendimo projektą parengė Savivaldybės administracijos sveikatos skyrius. Tiesioginis rengėjas – Sveikatos skyriaus vyr. specialistė Kristina Strupienė, tel. (0 41) 596 228. Projekto iniciatorius – Šiaulių miesto savivaldybės administracija.

